2013-yilda Samarqandga 160 mingdan ziyod sayyoh tashrif buyurdi

Samarqand viloyatida o‘tgan yili servis va xizmat ko‘rsatish sohasida 410 loyiha amalga oshirilib, 1121 zamonaviy tipdagi shoxobchalar foydalanishga topshirildi va 3197 yangi ish o‘rni tashkil etildi. Yil davomida viloyat bo‘yicha aholiga 4076,9 milliard so‘mlik xizmatlar ko‘rsatildi. Bu haqda O‘zA xabar berdi.

Viloyat hududidagi muqaddas qadamjo va ziyoratgohlarda amalga oshirilgan ta’mirlash, obodonlashtirish ishlari, sayyohlar uchun qulay shart-sharoit va imkoniyatlar yaratilishi ham ushbu maskanlarga keluvchi mehmonlar soni ortishiga xizmat qilmoqda. Jumladan, 2013-yilda 160 mingdan ziyod sayyoh Samarqandning tarixiy obida va ziyoratgohlariga tashrif buyurgan. Bu 2012-yil bilan taqqoslaganda 18 mingga ko‘p demakdir.
Viloyatda transport, aloqa va axborotlashtirish, turizm, savdo va umumiy ovqatlanish, moliya va bank xizmatlari sohalari yildan-yilga rivojlanib bormoqda. Jumladan, 2013-yilda viloyatda 10 dan ziyod zamonaviy mehmonxona tashkil etildi. Samarqand shahridagi “Afrosiyob Diyor palas” mehmonxonasi ish boshlashi bilan 15 yangi ish o‘rni yaratildi.
Pastdarg‘om tumanida aholiga davolash-diagnostika xizmati ko‘rsatishga ixtisoslashgan “Ko‘zmunchoq-dur” mas’uliyati cheklangan jamiyatning tashkil etilishi 30 kishini ish bilan ta’minlash imkonini berdi.